La Bibia piemontèisa/Testament Vej/Salm/Salm 114


Ij Salm

114. Cand che Israel a l'ha chità l'Egit 

Ël Salmista a arciama a la memòria ij fàit ëd la surtìa da l'Egit e dla conquista dla tèra dla promëssa. A sélebra peui la sovranità 'd Nosgnor anvers ëd sò pòpol, ch'a l'é gropà a chiel con un pat.

Cand che Israel a l'ha chità l'Egit, cand che la famija 'd Giacòb a l'é lassasse darera na nassion forëstera, Giuda a l'é dventà sò santuari, Israel sò règn. Ël mar a l'ha vardà e a l'é scapà e 'l fium Giordan a l'é tornà 'ndarera. Le montagne a sautavo coma 'd moton e le colin-e tanme 'd bèro. Përchè scapes-to, mar? Përchè tornes-to 'ndarera, fium? Përchè sauteve coma 'd moton, montagne, tanme 'd bèro, colin-e? Tërmola, tèra, dë 'dnans a Nosgnor - dë 'dnans al Dé 'd Giacòb, ch'a l'ha cambià na ròca 'nt na gòja d'eva, na dura ròca 'nt na sorgiss d'eva.

Nòte 

Bibia
Testament Vej
Salm